b'\n_START_ARTICLE_\nDidysis Le\xc5\xa1ano Buda\n_START_SECTION_\nStatulos statybos\n_START_PARAGRAPH_\nBuda Emei uolose buvo prad\xc4\x97tas kaldinti 713\xc2\xa0m., vadovaujant Kinijos vienuoliui Haitongui. Buvo tikimasi, kad Buda nuramins s\xc5\xabkuringus up\xc4\x97s vandenis, kurie daugel\xc4\xaf met\xc5\xb3 k\xc4\x97l\xc4\x97 gr\xc4\x97sm\xc4\x99 \xc5\xbevejybiniams laivams. Laivai du\xc5\xbeo vienas po kito, o Kinijos \xc5\xbemon\xc4\x97ms beliko steb\xc4\x97ti ir bais\xc4\x97tis nesutramdoma stichija. Haitongas tuo metu jau \xc5\xbeinojo, k\xc4\x85 daryti. Kur\xc4\xaf laik\xc4\x85 jis keliavo Mindziango upe, skleisdamas budizmo id\xc4\x97jas ir kviesdamas prie projekto prisid\xc4\x97ti tiek vienuolius, tiek paprastus \xc5\xbemones. Iki \xc5\xa1iol netyla kalbos apie tai, koks pamaldus ir atsidav\xc4\x99s savo sumanymui buvo Haitongas. Po kelion\xc4\x97s gr\xc4\xaf\xc5\xbeus\xc4\xaf su paaukotais pinigais vienuol\xc4\xaf, teigiama, pasitiko vietos valdininkas, bet Haitongas nesutiko atiduoti statyboms skirt\xc5\xb3 pinig\xc5\xb3, parei\xc5\xa1k\xc4\x99s, kad grei\xc4\x8diau i\xc5\xa1sipjaus sau akis, nei atsisakys bent vieno skatiko. Valdininkui paliepus tai padaryti jo akivaizdoje, Haitongas savo valia neteko vienos akies. Teigiama, kad toks jo poelgis \xc4\xafkv\xc4\x97p\xc4\x97 visus, kurie dirbo prie Budos skulpt\xc5\xabros\xc2\xa0\xe2\x80\x93 darbai vyko greitai ir skland\xc5\xbeiai. I\xc5\xa1 prad\xc5\xbei\xc5\xb3 meistrai nukaldino ma\xc5\xbe\xc4\x85 Budos statulos maket\xc4\x85, o Haitongas dar kur\xc4\xaf laik\xc4\x85 keliavo up\xc4\x97s \xc5\xa1laitais, ie\xc5\xa1kodamas tinkamiausios vietos. Statyb\xc5\xb3 procesas buvo brangus ir sud\xc4\x97tingas: mil\xc5\xbeini\xc5\xa1ki uolos akmenys vienas po kito krisdavo \xc4\xaf \xc5\xbeem\xc4\x99 sugriaud\xc4\x97jus griaustiniui. Tik pra\xc4\x97jus septynioms de\xc5\xa1imtims met\xc5\xb3 po Haitongo mirties, kai Le\xc5\xa1ano projektas buvo sustoj\xc4\x99s, tuometin\xc4\x97 karin\xc4\x97 regiono vald\xc5\xbeia jiedushi nusprend\xc4\x97 paremti likusius darbus\xc2\xa0\xe2\x80\x93 statybos, dirbant vienuolio mokiniams, buvo baigtos 803-iaisiais. Tang\xc5\xb3 dinastijos laikais Kinijos \xc5\xbemon\xc4\x97s itin garbino Maitr\xc4\x97j\xc4\x85, tik\xc4\x97dami, kad tai\xc2\xa0\xe2\x80\x93 \xc5\xa1viesios ateities simbolis. Pasta\xc4\x8dius skulpt\xc5\xabr\xc4\x85 paai\xc5\xa1k\xc4\x97jo, kad Mindziangas \xc5\xa1ioje vietoje i\xc5\xa1ties nurimo: darb\xc5\xb3 metu daugyb\xc4\x97 stataus \xc5\xa1laito akmen\xc5\xb3 nus\xc4\x97do up\xc4\x97s vandenyje, o tai pakeit\xc4\x97 jos t\xc4\x97km\xc4\x99. Ji nuo to laiko tapo palanki ir saugi praplaukiantiems laivams. Nors didesni\xc5\xb3 sukr\xc4\x97tim\xc5\xb3 giganti\xc5\xa1koji Le\xc5\xa1ano skulpt\xc5\xabra nepatyr\xc4\x97, j\xc4\x85 gerokai paveik\xc4\x97 klimato kaita. Didysis Kinijos Buda kaip ir daugelis kit\xc5\xb3 \xc5\xa1io regiono gamtinio ir kult\xc5\xabrinio paveldo objekt\xc5\xb3 laikui b\xc4\x97gant nyksta d\xc4\x97l erozijos, oro u\xc5\xbeter\xc5\xa1tumo ir turist\xc5\xb3 daromos \xc5\xbealos._NEWLINE_Iki XVII a. statul\xc4\x85 nuo blogo oro saugojo medin\xc4\x97 Did\xc5\xbeiojo atvaizdo \xc5\xa1ventykla. V\xc4\x97liau pastatas sudeg\xc4\x97, ir nuo tada Buda Maitr\xc4\x97jas s\xc4\x97di po atviru dangumi. Statulos kair\xc4\x97je ir de\xc5\xa1in\xc4\x97je, ant aplinkini\xc5\xb3 uol\xc5\xb3 plok\xc5\xa1tum\xc5\xb3 i\xc5\xa1rai\xc5\xbeyta de\xc5\xa1imtys \xc5\xbemoni\xc5\xb3 mokytoj\xc5\xb3\xc2\xa0\xe2\x80\x93 bodhisatv\xc5\xb3\xc2\xa0\xe2\x80\x93 atvaizd\xc5\xb3. Uola, ant kurios nukalta statula, sudaro ni\xc5\xa1\xc4\x85. Tod\xc4\x97l stovint \xc5\xa1alia beveik ne\xc4\xafmanoma pamatyti visos Budos fig\xc5\xabros.'